Sarawak catat lima lagi kes positif Covid-19
NUR AIN OTSMAN KUCHING: Sarawak semalam merekodkan lima lagi kes baharu positif Covid-19,
menjadikan jumlah bilangan kes di Sarawak sebanyak 408 kes sejak kes positif
pertama dilaporkan pada 13 Mac lalu. Timbalan Ketua Menteri Datuk Amar Douglas Uggah Embas berkata, kesemua lima
kes tersebut dirawat di Hospital Umum Sarawak (HUS). “Manakala, sebanyak 99 kes baharu Orang Dibawah Siasatan (PUI)
dilaporkan dan 95 kes PUI masih menunggu keputusan makmal,” katanya dalam
satu kenyataan, semalam. Ujar Pengerusi Jawatankuasa Pengurusan Bencana Negeri Sarawak (JPBNS) itu
lagi, semalam terdapat tujuh lagi kes positif telah sembuh dan discaj dari
hospital menjadikan jumlah keseluruhan kes adalah 64. “Daripada tujuh kes positif yang sembuh itu, lima kes dari HUS dan dua
kes di Hospital Sibu,” tambahnya. Pasukan Bertindak Pertama mengenai mempercepatkan pendataran lengkung atau
keluk (Gelombang Semasa) atau Accelerating Flattening of the Curve (Current
Wave) telah menyediakan pelan tindakan dalam usaha mengurangkan kes positif
Covid-19 di Sarawak. “Tindakan pertama yang akan diambil adalah untuk mengenal pasti semua
kontak rapat kes positif Covid-19 yang belum disaring agar mereka tampil untuk
menjalani ujian saringan dengan kadar segera,” jelasnya. Pasukan Bertindak ini akan menjalankan aktiviti mengesan dan mengenal pasti
semua kontak di bahagian Kuching terlebih dahulu, memandangkan bilangan yang
terbesar terdapat di bahagian tersebut. “Sehingga hari ini (semalam), Jabatan Kesihatan Negeri Sarawak
mengenalpasti seramai 6,022 kontak di bahagian Kuching.  “Daripada bilangan tersebut pula, seramai 3,538 orang telah menjalani
ujian saringan, manakala seramai 2,484 orang masih belum lagi menjalani ujian. “Oleh kerana amat penting bagi semua kontak disaring dalam memastikan
rantaian jangkitan dapat diputuskan dan diharap memberi impak yang positif
dalam meratakan lengkung, maka, kesemua kontak yang belum lagi menjalani ujian
saringan akan dihubungi dan diminta datang untuk menjalani ujian
saringan,” tambahnya lagi. JPBNS ingin memaklumkan bahawa pegawai dari Jabatan Kesihatan Negeri
Sarawak akan menghubungi kontak yang telah dikenal pasti tersebut melalui
panggilan telefon mulai Isnin, 20 April 
untuk memberi arahan yang perlu mereka ambil tindakan seterusnya. “Adalah menjadi harapan agar semua kontak berkaitan memberi kerjasama
yang baik untuk menjawab panggilan telefon yang akan dibuat nanti dan mematuhi
semua arahan yang diberikan,” katanya lagi. 
See author's posts
